O maşină a luat foc pe autostrada A1. Traficul este oprit total pe sensul către Bucureşti
Traficul rutier este oprit total, duminică la prânz, pe sensul spre Capitală al autostrăzii A1 Bucureşti-Piteşti, la kilometrul 87, în zona localităţii Răteşti, după ce o maşină a luat foc în mers, informează Centrul INFOTRAFIC din cadrul IGPR.
Potrivit sursei citate, pe autostrada A1 Bucureşti-Piteşti, pe sensul de mers către Capitală, la kilometrul 87, în zona localităţii Răteşti din judeţul Argeş, a izbucnit un incendiu la un autoturism aflat în deplasare, iar persoanele din interior s-au autoevacuat, nefiind rănite.
Incendiul se manifestă cu flacără deschisă, astfel că traficul este oprit total pe sensul către Bucureşti.
Se estimează reluarea traficului după ora 12:30, mai menţionează sursa citată, conform Agerpres.